**INŠORENTSHE YA SEKOLOTO**

***Inšorentshe ya sekoloto e tšwela pele go lefa dikoloto ge o sa kgone go di lefa.***

Naa o lahlegetšwe ke letseno ka lebaka la bogolofadi, go babja kudu goba go lahlegelwa ke mošomo ka pela o sa nagane? Lebakeng la ge o ka hlokofala, naa ke mang yo a tlogo lefa sekoloto seo se šetšego? Inšorentshe ya sekoloto (ye mo nakong ye e fetilego e bego e bitšwa ya lebaka le letelele) ke lenaneo la inšorentshe ya bophelo yeo e ka thušago go lefa dikoloto tša gago ka nako yeo o sa hlwe o kgona go di lefa.

|  |
| --- |
| **DITLHALOŠO**Go bohlokwa gore o hwetše tlhathollo go tšwa go khamphani ya geno ya inšorentshe ka ga ditlhalošo, ka ga mantšu a tlwaelo le mafokwana. |
| Moeletši wa Ditšhelete/ Moabi wa Ditirelo tša Ditšhelete) (FSP) | Motho goba khamphani yeo e dumeletšwego ke Bolaodi bja Maitshwaro a Lekala la Ditšhelete (Financial Sector Conduct Authority (FSCA)) go fana ka keletšo ya ditšhelete le/goba go fana ka tirelo ya kemedi mabapi le mehutahuta ya ditšweletšwa tša ditšhelete, go akaretšwa ditšweletšwa tša peeletšo le dipholisi tša inšorentshe. Laesentshe ye e fiwago ke Moabi wa Ditirelo tša Ditšhelete (FSP) go motho yo a dumeletšwego goba go khamphani e hlaloša gabotse gore ke ditšweletšwa dife tša ditšhelete goba ditirelo tšeo e ka fanago ka keletšo goba ya di rekiša.  |
| Inšorentshe ya sekoloto | Inšorentshe ya sekoloto ke setšweletšwa sa inšorentshe seo o ka se tšeago ka nepo ya go lefa sekoloto goba loune. Inšorentshe ya sekooto e netefatša gore go ba le ditlamego tša modiriši go sekoloto goba go loune ge a ka lahlegelwa ke mošomo, ge a ka palelwa ke go hwetša letseno, a golofala, a babja kudu, a hlokofala goba fao e lego gore dithoto tše a di rekilego ka sekoloto di ka senyega goba tša senywa. Eupša wena, bjalo ka modiriši o sa kolota tšhelete ya go lefa loune.  |
| Moabi wa sekoloto | Moabi yo modiriši a mo kolotago tšhelete (ke gore, motho yo a fago modiriši sekoloto). E ka ba panka, morekiši/lebenkele, moabi wa sekoloto sa sefatanaga goba motho yo mongwe/kgwebo ye e ngwadišitšwego le Bolaodi bja Dikoloto bja Bosetšhaba (NCR).  |
| Nako ya tebalelo | Molao wa Inšorentshe ya Lebaka le letelele wa bo 52 wa 1998 o bolela gore ge ditefelo tša kgwedi le kgwedi di se tša lefša ka letšatšikgwedi leo di swanetšego go lefša, go swanetše go ba le nako ya tebalelo ya bonyane matšatši a 15 pele ga ge pholisi e ka phumolwa. Dikhamphani tša inšorentshe di ka fana ka lebaka le leteletšana, gantši matšatši a 30. Se se direga gape le go inšorentshe ye e sego ya bophelo (yeo peleng e bego e bitšwa inšorentshe ya lebaka le lekopana) go latela Molao wa Inšorentshe ya Lebaka le lekopana wa bo 53 wa 1998. Go bohlokwa go beng ba diinšorentshe go bala le go kwešiša melawana le dipeelano tša konteraka ya pholisi. |
| Tefelo ya kgwedi le kgwedi | Tšhelete yeo o tlago e lefa khamphani ya inšorentshe gore o hwetše kholego yeo e beilwego ka gare ga pholisi. Ditefelo tša kgwedi le kgwedi di lefša ka dinako tšeo go dumelelanwego ka tšona, ka tlwaelo ka kgwedi goba ka ngwaga. |
| Phumolwa | “Phumola” ke khutsofatšo ye e rago “go phumolwa ga inšorentshe,” go rago gore pholisi e ka se sa lefa kholego go motho yo a diretšwego inšorentshe ge a sa lefe tefelo ya kgwedi le kgwedi.  |
| Go se akaretše ga pholisi le mellwane | Go se akaretšwe ke ga dilo tše itšego, ditahlegelo goba ditiragalo tšeo di sa akaretšwego go latela melawana ya pholisi ya gago. Mellwane ke dikotsi, mathata a magolo, maemo, goba thoto yeo e sa akaretšwego ke pholisi ya gago. |
| Nako ya go phumola pholisi | O ka khansela pholisi ya bophelo mo lebakeng la matšatši a 31 ka morago ga go hwetša dingwalwa tša pholisi, ge e le gore ga se wa kleima kholego efe goba efe. Bjalo ka mong wa pholisi o swanetše go lekola setatamente sa kutollo seo o filwego sona ke khamohani ya inšorentshe, ka ge nako ya go phumola pholisi e ka fapana go ya ka dikhamphani tše di abago inšorentshe. Ge e le gore ga se wa kleima kholego efe goba efe, gomme ge e le gore pholisi e khansetšwe ka nako yeo ya go phumola pholisi, tefelo efe goba efe ya kgwedi yeo e lefilwego e tla lefelwa wena morago, go gogilwe ditshenyegelo dife goba dife tšeo di ka bego di hweditšwe ke khamphani ya inšorentshe.  |
| Ombudsman | Go na le dikantoro tšeo di fapafapanego tša Ombudsman tša mehuta ye e fapanego ya dikhamphani. Ngongorego e romela go Ombudsman fela ge e le gore o latetše tshepedišo ya ka gare ya khamphani. Ge e le gore ga se wa kgotsofatša ke phetolo ya bona mabapi le ngongorego ya gago, go tloga fao o tla e romela go Ombudsman wa maleba gore a nyakišiše go tšwela pele. Bala karolo ya *Bao o ka ikgokaganyago le bona ba bohlokwa* ya sengwalwa se go tseba gore ke Madistela ofe yo a nago le maatla a molao go mohuta wo itšego wa pholisi. m |

**Letlakala la dikagare**

1. Naa inšorentshe ya sekoloto ke eng?
2. Mehuta ya inšorentshe ya sekoloto sa modiriši
3. Naa Bolaodi bja Dikoloto bja Bosetšhaba (NCR) bo ntšhireletša bjang?
4. Ditokelo tša gago le inšorentshe ya sekoloto
5. Maikarabelo a ka ge ke reka inšorentshe ya sekoloto
6. Maikarabelo go tsebagatša a baabi ba dikoloto go nna
7. Dikeletšo tša go romela dikleime
8. Ka fao o ka tlišago ngongorego kgahlanong le moabi wa ka wa inšorentshe
9. Bao o ka ikgokaganyago le bona ba bohlokwa
10. **Naa inšorentshe ya sekoloto ke eng?**

Inšorentshe ya sekoloto ke lereo la kakaretšo leo le šomišwago go hlalša mohuta ofe goba ofe wa inšorentshe ya mabapi le ditumelelano tša sekoloto. Ditumelano tše tša sekoloto di ka thoma go sekoloto seo se sego sa bolokega sa go swana le loune ya go phetha mabaka a gago, karata ya kheretiti, tšhelete ye ba go adimago yona ka akhaonteng ya gago ya panka, goba karata ya ka lebenkeleng ya sekoloto go fihla go sekoloto seo se bolokegilego sa go swana le loune ya ntlo goba tumelelano ya loune ya go reka sefatanaga.

Go fa mohlala, ge o reka fenišara e mpsha ka akhaonte (ka sekoloto), lebenkele la fenišara le tla go fa mohuta wo itšego wa inšorentshe ya sekoloto go tla go lefa theko ya fenišara ge e le gore ga o sa kgona go lefa setolemente sa kgwedi le kgwedi. Inšorentshe ye e tla ka tefelo ya tlaleletšo gomme yona e tlaleletšwa go setolemente sa gago sa kgwedi le kgwedi sa fenišara ya gago.

Inšorentshe ya sekoloto e go thuša fela gore o fetše go lefa sekoloto sa gago goba ditefelo tša gago tša dikoloto ge o ka lahlegelwa ke mošomo, wa golofala goba wa babja kudu le ge o ka palelwa ke go hwetša letseno. Inšorentshe ya sekoloto e ka kgona go lefa tšhelete ka moka ye o sa e kolotago ya sekoloto ge o ka hlokofala gob age o ka golofala sa ruri goba ya go lefela dikgwedi tše mmalwa go fihla ge o fola, go eya ka melawana le dipeelano tša pholisi.

Inšorentshe ya sekoloto sa modiriši gantši e rekišwa bjalo ka karolo ya tumelelano ya sekoloto ke moabi wa sekoloto. E ka fana gape ka inšoretshe ya dithoto tšeo o di rekago ka sekoloto, lebakeng la ge di ka senyega, tša lahlega goba tša utswiwa e le gore o sa kolota moabi wa sekoloto. Bontši bja baabi ba dikoloto, eupša e sego ka moka ga bona, ba tla go fa fela sekoloto ge fela e le gore o tšea inšorentshe ya bona ya sekoloto. Le ge go le bjale, se ga se nyaka ke molao ka Afrika Borwa.

Ditefelo tša kgwedi le kgwedi tša inšorentshe ya sekoloto di ka lefišwa pele gomme tša tsenywa ka gare ga tshenyegelo ya sekoloto (tša tsenywa ka gare ga setolemente sa kgwedi le kgwedi) goba tša lefša di nnoši ke modiriši.

1. **Mehuta ya inšorentshe ya sekoloto sa modiriši**

Inšorentshe ya **Sekoloto sa Bophelo** e lefa e fetša go lefa sekoloto sa gago ge o ka hlokofala, wa babja kudu goba wa lahlegelwa ke mošomo.

Inšorentshe ya **Sekoloto sa Modiriši** e hlametšwe go fetša go lefa dikoloyo ge e le gore dithoto tšeo o di rekilego ka sekoloto (tša go swana le sefatanaga, selefoune goba thelebišene) di ka senyega, tša lahlega goba tša utswiwa eupša e le gore o sa lefa loune go moabi wa sekoloto.

**Dikeletšo tše bohlokwa**

* Inšorentshe ya sekoloto ya bophelo e lefa sekoloto sa gago lebakeng la ge o ka babja kudu, wa lahlegelwa ke mošomo, wa palelwa ke go hwetša letseno, wa golofala le go hlokofala.
* Ge e le gore o golofetše lebaanyana, ga o šome goba o palelwa ke go hwetša letseno inšorentshe ya sekoloto e tla lefa disetolemente tša gago go fihla ka dikgwedi tše 12 goba ka fase. Motho yo a diretšwego inšorentshe o swanetše go lekola setatamente sa tsebagatšo ya setšweletšwa kudukudu lebakeng la ge a ka lahlegelwa ke mošomo. O kgopelwa go lemoga gore dikgwedi tše 12 ke tša nako e tee ye e diregago bophelong bja pholisi.
* Ga go na le pušetšo ya tšhelete ge pholisi e phumolwa goba ge pholisi e felelwa ke nako ya go šoma ka morago ga nako ye e beilwego.
* Inšorentshe ya sekoloto ya bophelo e fapane le inšorentshe ya tlwaelo ya bophelo ka ge inšorentshe ya sekoloto ya bophelo e fana ka pholisi ya tšhelete ye e šetšego gore e lefšwe ya tumelelano ye itšego ya sekoloto/tšhelete ya loune.
* Inšorentshe ya sekoloto e tla emišwa ka maitirišo ge o feditše go lefa sekoloto sa gago, ebile badiriši ba eletšwa gore ba lekole melawana ya pholisi.
* Ge o sa lefe ditefelo tša kgwedi le kgwedi, inšorensthe ya gago ya sekoloto e tla phumolwa (fela) gomme sekoloto sa gago se ka se lefše ge maemo ao o diretšwego inšorentshe a ka hlaga.
1. **Naa Molao wa Dikoloto wa Bosetšhaba o go šireletša bjang?**

Karolo ya 106 ya Molao wa Dikoloto wa Bosetšhaba, wa bo 34 wa 2005, e bolela gore le ge e le gore Moabi wa dikoloto a ka nyaka gore modiriši a be le pholisi ya inšorensthe ya sekoloto:

* Tšhelete ye e diretšwego inšorensthe ga se ya swanela go feta sekoloto seo se šetšego go moabi wa sekoloto mabapi le tumelelano, (ka ntle le ge e le tumelelano ya sekoloto sa ntlo);
* Ge e le tumelelano ya sekoloto sa ntlo pholisi ya inšorentshe ya mabapi le thoto ya go se šuthe ga se ya swanela go feta boleng ka botlalo bja thoto yeo.
* Moabi wa sekoloto gape ga se a swanela go fana goba go nyaka gore modiriši a reke goba a be le inšorentshe yeo e sa kwagalego goba yeo tshenyegelo ya yona e sa kwagalego go modiriši.
* Moabi wa sekoloto yo a beakanyago inšorentshe ya sekologto:

**Ga se a swanela go:**

* Tsenya ditefelo tša tlaleletšo godimo ga ditefelo /ditshenyegelo tša inšorentshe.

**O swanetše go:**

* Tsebagatša theko ka boyona, poelo le tefelo / kholego efe goba efe ye e hwetšwago ke moabi wa sekoloto mabapi le pholisi ya inšorentshe yeo e beakantšwego ke moabi wa inšorentshe; le, go hlaloša melawana le dipeelano tša pholisi ya inšorentshe ka polelo ye e kwagalago le yeo e kwešišegago.
1. **Ditokelo tša gago le inšorentshe ya sekoloto**

Pele ga ge o ka saena tumelelano ya inšorentshe ya sekoloto o kgopelwa go netefatša gore o kwešiša ditokelo tša gago o hlokomele tše di latelago:

|  |  |
| --- | --- |
|  | Naa o kwešiša setšweletšwa sa inšorentshe seo o se rekago, naa se swanetše dinyakwa tša gago tše itšego le ditekanyetšo?  |
|  | Naa o hweditše khopi ya konteraka ya pholisi ye e tladitšwego?Ke tokelo ya modiriši go hwetša konteraka ka botlalo ya pholisi go tšwa go moabi wa inšorentshe mo matšatšing a 31. Konteraka e swanetše go botša modiriši gabotse gore o diretšwe pholisi ya eng le gore ga se ba direlwa ya eng (tšeo di akareditšwego ke pholisi le tšeo di sego tša akaretšwa ke pholisi). |
|  | Naa ba go boditše palomoka ya tšhelete/tefelo ya kgwedi le kgwedi yeo o tla bego o e lefa ka kgwedi/ka ngwaga? Dilo tše di latelago di swanetše go fiwa: tšhelete ye e tlogo lefša kgwedi le kgwedi, letšatšikgwedi la mo kgweding leo e swanetšego go lefša ka lona le dikoketšo tša ngwana le ngwaga.  |
|  | Naa o a tseba gore nako ya gago ya tebalelo ke efe ge o ka se lefe sekoloto sa gago? Ke tokelo ya modiriši go tseba gore nako ya tebalelo ke eng.  |
|  | Naa o a tseba gore o na le ditokelo tša go hwetša dingwalwa tšeo di ngwadilwego ka polelo ye e kwagalago le yeo e kwešišegago? |
|  | Naa o kwešiša maemo ao a kgethegilego goba “go se akaretšwe” tše pholisi ya inšorentshe e ka bago le tšona?  |
|  | Naa o tseba ka fao o ka khantshelago pholisi ya gago ya inšorentshe ya sekoloto?Modiriši o na le tokelo ya go khansela konteraka ya inšorentshe. |
|  | Naa o a tseba gore ge o na le ngongorego kgahlanong le khamphani goba le motho yo a go rekišeditšego pholisi ya inšorentshe ya sekoloto gomme o se wa rarolla se le yena, O ka lebiša ngongorego ya gago go Ombudsman wa maleba goba go NCR ge e le gore ditefelo tša inšorentshe ya bophelo di feta sthenyegelo ya godimodimo ye e beilwego. Konteraka e swanetše go akaretšwa nomoro ya mogale, aterese ya poso/ya madulo le aterese ya emeile ya Ombudsman wa maleba.  |
|  | Naa o a tseba gore o dumeletšwe go kgetha moabi wa gago wa inšorentshe le setšweletšwa sa inšorentshe?Go ya ka melao, morekiši o gapeletšega go go botša gore ga se kgapeletšego go tšea inšoresentshe ya sekoloto ye e rekišwago ke moabi wa sekoloto gomme o ka tšama o nyaka go ikhweletša inšorentshe ya gago ya sekoloto. Tšama o nyaka go hwetša setšweletšwa goba tirelo ye kaone go kgotsofatša dinyakwa tša gago le ditekanyetšo. **Amogela fela keletšo ya ditšhelete go moeletši wa ditšhelete yo a dumeletšwego/go moabi wa ditirelo tša ditšhelete.**  |
|  | Naa o nyaka go tšea inšorensthe ya tlaleletšo?Netefatša gore mo lebakeng le ga o na le pholisi yeo e lefelago ditumelelano tša gago ta dikoloto?Ge e le gore o šetše o na le pholisi ya inšorentshe ya mohuta wa pholisi yeo moabi wa sekoloto a e nyakago, o ka kgona go šomiša pholisi ye o nago le yona go akaretšwa sekoloto gomme ga se wa swanela go tšea pholisi ye nngwe. |
|  | Naa o nyaka inšorentshe ya tlaleletšo ya mabapi le sekoloto, diphahlo goba ditirelo ye o nyakago go e tšea? Badiriši ba na le tokelo ya go **se** amogele tshepišo ya inšorentshe ya tlaleletšo ge e le gore ba šetše ba na le inšorentshe.  |
|  | Ge o ka tšea sephetho sa go tšea pholisi ye mpsha ye o ikgethelago yona, goba wa šomiša pholisi ye o nago le yona, moabi wa dikoloto a ka kgopela gore modiriši a fe moabi wa inšorentshe ditaelo tše itšego.  |

1. **Maikarabelo a ka ge ke reka inšorentshe ya sekoloto**

Ge o reka inšorentshe ya sekoloto, o na le maikarabelo a:

* Go netefatša gore o šoma le dikhamphani tša inšorentshe le baemedi (baeletši ba ditšhelete) bao ba dumeletšwego ke FSCA;
* Go bala dingwalwa tša konteraka ya pholisi pele ga ge o di saena. Botšiša moemedi ka ga se senwge le se sengwe seo o sa se kwešišego. O na le tokelo ya go kgopela gore motho yo mongwe a go hlalošetše se sengwe le se sengwe ka polelo ye e kwagalago ye bonolo re yeo e kwešišegago, gammogo le polelo ya gae ya gago. Ge o hwetša keletšo go moeletši wa ditšhelete yo a dumeletšwego, gapeletša gore a go fe bohlatse bja gore o na le maswanedi a go go eletša ka mohuta wo wa setšweletšwa se sa ditšhelete. Mmotšiše gape ka ga dintlha ka botlalo tša ditefelo, poelo goba diputseletšo tšeo ba tlago di hwetša ge o ka reka setšweletšwa se go akaretšwa thušo efe goba efe ya tlaleletšo goba ditolabelo tša yona.
* Go **se** saene difomo dife goba dife tše di sego tša tlatšwa goba tšeo di sego tša fetša go tlatšwa le go tlatša difomo ka moka ka pene (enke);
* Go bea khopi ya konteraka ya inšorentshe fao go bolokegilego;
* Go fa Tshedimošo ya mmakgonthje ye e nepagetšego ka ga wena (go tsebagatša), go akaretšaa tshedimošo mabapi le maemo ao a šetšego a le gona ka ga dithoto. Modiriši a ka itemogela mathata ka kleime(dikleime) tša gagwe ge go ka hwetšwa gore ye nngwe ya tshedimošo ya gagwe ga se nnete goba ga se ya tsebagatšwa;
* Go lefa tefelo ya gago ya kgwedi le kgwedi ya inšorentshe kgwedi ye nngwe le ye nngwe, ka botlalo le ka nako. Gopola, o ka se fiwe tšhelete ya pholisi ge e le gore tefelo ya kgwedi le kgwedi ga se ya lefša!

|  |
| --- |
| **Go bohlokwa go hlokomela gore thušo ya inšorensthe ya sekoloto ya lehu, ya bogolofadi, ya ge o lahlegetšwe ke mošomo goba ya ge o palelwa ke go hwetša letseno e ka se fiwe ge e le gore akhaonte e šaletše morago ka go lefša.**  |

* Go netefatša gore motho yo mongwe kgauswi le wena o tseba ka ga diakhaonte tša gago le gape ka ga inšorentshe ya sekoloto yeo o e lefago. Se se tla netefatša gore sebakeng sa ge o ka hlokofala goba wa golofala, kleime e ka romelwa e sa le nako.
* Ka nakong ya ge o romela kleime, go hwetša tšhelete ye e sa šaletšego morago yeo e kolotwago e le tšhelete ye ntši goba thušo ya inšorensthe ya go tla go lefša mo nakong ye kopana.
1. **Maikarabelo a go tsebagatša a moabi wa ka wa sekoloto go nna**

Moabi wa sekoloto o swanetše go tsebagatša tshedimošo ye e latelago:

* Tshenyegelo ya inšorentshe.
* Tšhelete ya tefišo efe goba efe, poelo, tefo goba kholego yeo e hwetšwago ke moabi wa sekoloto, mabapi le inšorentshe.
* Palomoka ya tšhelete ye e lefšago ya sekoloto le gore tefelo yeo e dirwa neng, ke gore ka kgwedi, ka ngwaga goba gatee.
* Go se akaretšwa le mellwane mabapi le inšorentshe di swanetše go hlalošetšwa wena ka letšatšikgwedi leo tumelelano ya sekoloto e tsenelwago.
* Dikoketšego dife goba dife tšeo di ka dirwago go tefelo ya sekoloto ya kgwedi le kgwedi le persente le gore koketšego yeo e lefša neng.
1. **Dikeletšo tša go romela dikleime**

Tše ke dišupo tše mmalwa tša go dira gore tshepedišo ya go dira kleime e be ka pela:

* Bea khopi ya sengwalwa sa pholisi le dingwalwa ka moka tša mabapi le kleime ya gago lifelong le tee;
* Tsebiša motho yo o mo tshephago ka ga pholisi le gore o beile dingwalwa tša pholisi kae gore a tle a thuše tshepedišo ya go dira kleime efe goba efe ge o ka hlokofala gob age o ka palelwa ke go itirela yona;
* Ka mehla dula o na le nomoro ya gago ya pholisi goba nomoro ya boitsebišo ge o ikgokaganya le khamphani ya gago ya inšorentshe;
* Kgopela nomoro ya tšhupetšo ge o tliša kleime; le
* Ge e le gore go na le modiredi yo a itšego yo a šomago kleime ya gago, eba le leina la modiredi yoo, sefane le tshedimošo ya kgokagano.
1. **Ka fao o ka tlišago ngongorego kgahlanong le moabi wa inšorentshe wa ka**

Dikhamphani tša inšorentshe di hlamile tshepedišo ya ka gare ya go rarolla dithulano gore o be le dintlha tše di latelago ge e le gore ga se wa kgotsofatšwa ke ditšweletšwa goba ditirelo tša bona tša ditšhelete:

* Tsebiša khamphani ya gago ya inšorensthe goba FSP yo a dumeletšwego ka ga ngongorego ya gago ka go ngwala lengwalo.
* Ge e le gore bothata bja gago ga se bja rarollwa ka fao o kgotsofalago le ka nako yeo e kwagalago, **o** ka iša taba ye **ntle le tefo** go Ombudsman wa Inšorensthe ya Lebaka le letelele goba go Ombudsman wa Baabi ba Ditirelo tša Dikoloto (FAIS Ombud).
* Ge e le gore ngongorego ya gago e mabapi le kgonagalo ya go tshela Molao wa Inšorentshe ya Lebaka le letelele, o swanetše go ikgokgaganya le FSCA. Ge e le gore ngongorego e mabapi le kgonagalo ya go tshela Molao wa Diinšorentshe, o swanetše go ikgokaganya le PA. Ge e le gore o mongwe wa Melao ye o tshetšwe, Ombudsman a ka lebiša ngongorego ya gago go FSCA goba go PA.
1. **Bao o ka ikgokaganyago le bona ba bohlokwa**

**Bao o ka ikgokaganyago le bona ba bohlokwa**

Go hwetša tshedimošo ka botlalo, gob age e le gore o na le dipotšišo dife goba dife tša mabapi le inšorentshe ya bophelo goba o nyaka go bega maistwharo ao a sego molaong goba tshwaro ye e sego ya loka mabapi le inšorentshe ya bophelo, ikgokaganye le ye nngwe ya tše di latelago:

**Bolaodi bja Maitshwaro a Lekala la Ditšhelete- (FSCA) )**

Go lekola ge eba moabi wa ditirelo tša ditšhelete goba moeletši wa ditšhelete o dumeletšwe go rekiša ditšweletšwa le ditirelo tša ditšhelete, gammogo le gore ke ditšweletšwa goba ditirelo dife goba dife tšeo ba ka go rekišetšago tšona, ikgokganaye le FSCA.

|  |  |
| --- | --- |
| Boamogedi bja megala bja FSCA |  012 428 8000 |
| Senthara ya Megala  |  0800 20 3722 (FSCA) |
| Nomoro ya fekese |  012 346 6941 |
| Aterese ya emeile |  info@fsca.co.za/ enquiries@fsca.co.za/ complaints@fsca.co.za |
| Aterese ya poso |  P.O. Box 35655, Menlo Park, Pretoria, 0102 |
| Aterese ya madulo |  Riverwalk Office Park, Block B, 41 Matroosberg Road, Ashlea Gardens, Pretoria, South Africa 0081 |
| Wepsaete |  [www.fsca.co.za](http://www.fsca.co.za) |

Go hwetša tshedimošo ka botlalo ka ga thuto ya ditšhelete ya modiriši, ikgokaganye le Lefapha la Thuto ya Badiriši la FSCA.

|  |  |
| --- | --- |
| Emeile |  CED.Consumer@fsca.co.za  |
| Wepsaete |  [www.fscamymoney.co.za](http://www.fscamymoney.co.za) |

**Bolaodi bja Dikoloto bja Bosetšhaba (NCR)**

Ge o na le ditaba tša go amana le dikoloto le go tseba gee ba Moabi wa Sekoloto, Moeletši wa Dikoloto, Biro ya Dikoloto, Modiredi wa Phatlalatšo ya Direfelo goba Modiredi wa Tharollo ya Dithulano ya Kgetho o ingwadišitše, o kgopelwa go ikgokaganya le National Credit Regulator. Bolaodi bja Dikoloto bja Bosetšhaba (NCR) bo dira gape diwekešopo tša badiriši (ka ntle le tefo), tšeo di ba rutago ka ga merero ya go amana le dikoloto le ka ga Moalo wa Dikoloto wa Bosetšhaba. Go hwetša tshedimošo, o kgopelwa go ikgokaganya le NCR:

|  |  |
| --- | --- |
| Megala ya Kabelano | 0860 627 627 |
| Fekese | 087 234 7822 |
| Emeile ka Botlalo | info@ncr.org.za  |
| Emeile ya Dingongorego | complaints@ncr.org.za |
| Emeile ya diwekešopo |  |
| Wepsaete | [www.ncr.org.za](http://www.ncr.org.za) |
| Aterese ya Madulo | 127-15th Road RandjesparkMidrand1685 |

**Prudential Authority (PA)**

Go tseba ge eba khamphani ya inšorentshe e dumeletšwe go dira kgwebo, ikgokaganye le PA.

|  |  |
| --- | --- |
| Mogala |  012 313 3911 0861 12 SARB (0861 12 7272) |
| Fekese |  012 313 3197/012 313 3929 |
| Emeile |  PA-Info@resbank.co.za |
| Aterese ya Poso |  P.O. Box 8432, Pretoria 0001 |
| Aterese ya Madulo |  South African Reserve Bank, 370 Helen Joseph Street, Pretoria 0002 |
| Wepsaete |  [www.resbank.co.za](http://www.resbank.co.za) |

**Ombudsman wa Inšorentshe ya Lebaka le letelele**

Ge o na le dingongorego tše di amanago le inbšorentshe ya bophelo, ikgokaganye le Ombudsman wa Inšorentshe ya lebaka le letelele. O kgopelwa go lemoga gore khamohani ya gago ya inšorentshe e swanetše go fiwa sebaka sa go rarolla bothata goba ngongorego pele ga ge taba ye e ka išwa go Ombudsman.

|  |  |
| --- | --- |
| Mogala | 021 657 5000 |
| Mogala wa kabelano | 0860 103 236 |
| Fekese | 021 674 0951 |
| Emeile | info@ombud.co.za  |
| Aterese ya poso | Private Bag X45, Claremont, Cape Town 7700 |
| Aterese ya madulo | Third Floor, Sunclare Building, 21 Dreyer Street, Claremont, Cape Town 7700 |
| Wepsaete | [www.ombud.co.za](http://www.ombud.co.za) |

O ka ikgokaganya gape le **lefelo la bogareng la boikgokaganyo ge o na le dingongoregio tše di amanago le inšorentshe** ge e le gore ga o na le bonnete bja gore ke ombudsman ofe wa inšorentshe wo o ka ikgokaganyago le yena.

|  |  |
| --- | --- |
| Mogala wa kabelano |  0860 103 236 and 0860 726 890 |
| Mogala wa fekese |  086 589 0696 |
| Emeile |  info@insuranceombudsman.co.za |
| Wepsaete |  [www.insuranceombudsman.co.za](http://www.insuranceombudsman.co.za) |

**Ombud wa Baabi ba Ditirelo tša Ditšhelete (FAIS Ombud)**

Ge o na le dingongorego tše di amanago le baeletši ba dikoloto le baabi ba ditšweletšwa tša ditšhelete ikgokaganye le FAIS Ombud.

|  |  |
| --- | --- |
| Mogala | 012 762 5000 |
| Mogala wa kabelano | 086 066 3274 |
| Fekese | 011 348 3447 |
| Emeile | info@faisombud.co.za |
| Dingongorego ka ga tirelo ya rena | hestie@faisombud.co.za  |
| Dinyakišišo ka ga maemo a dingongorego | enquiries@faisombud.co.za  |
| Aterese ya poso | P.O. Box 74571, Lynnwood Ridge 0040 |
| Aterese ya madulo | Kasteel Park Office Park, Orange Building, 2nd Floor,546 Jochemus Street, Erasmus Kloof, Pretoria, 0048 |
| Wepsaete | [www.faisombud.co.za](https://faisombud.co.za/)  |

© 2021 FSCA

TEMOŠO

*Tshedimošo ye e lego ka mo gare ga pukwana ye e abilwe ke Financial Sector Conduct Authority (FSCA) mabakeng a tshedimošo fela. Tshedimošo ye ga se ya keletšo ya semolao, ya sephrofešenale, goba ya ditšhelete. Le ge e le gore go dirilwe šedi efe goba efe gore dikagare di be mohola le go nepagala, FSCA ga e fe ditiišetšo, boitlamo goba diwaranthi mabapi le se ebile ga e amogele boikarabelo bofe goba bofe bja semolao goba maikarabelo a dikagare goba go nepagala ga Tshedimošo yeo e fiwago, goba, go tahlegelo efe goba efe goba tshenyo yeo e bakilwego ka lebaka la thwii goba ka tsela ye nngwe mabapi le go tshepa go šomiša tshedimošo yeo. Ka ntle le ge go boletšwe, khopiraete ya tshedimošo ka moka ke ya FSCA. Ga go tshedimošo ka mo gare ga pukwana ye yeo e swanetšego go tšweletšwa leswa goba go fetišwa goba go šomišwa gape goba ya fiwa ka tsela efe goba efe goba ka kgašo efe goba efe ka ntle le ge go hweditšwe tumelelo peleng ya go ngwalwa go tšwa go Kantoro ya Moeletši wa Kakaretšo wa FSCA.*